Pysäköintivirhemaksun saanut tamperelaisnainen kertoo, että Tampereen keskustassa vallitsevat uusien rakennushankkeiden myötä "viidakon lait".

Liikennemerkki on niin epäselvä, ettei siitä tunnu selviävän, vaikuttavatko lisäkilvet toisiinsa vai ylimpänä olevaan pysäköintikieltomerkkiin. LUKIJAN KUVA

Tamperelaisnainen sai eräänä keskiviikkoaamuna pysäköintivirhemaksun pysäköityään autonsa Tampereen Lähteenkadulle. Summaksi muodostui 50 euroa.

Nainen ei kuitenkaan sulattanut saamaansa sakkoa, vaan teki asiasta oikaisuvaatimuksen. Syynä tähän oli se, että hän katsoi autossaan olevan B-luvan kumoavan pysäköintikiellon.

Oikaisuvaatimus kuitenkin hylättiin. Perusteluiden mukaan pysäköinti on kielletty kello 8-12, ja lupa kelpaa kyseisellä pysäköintipaikalla arkisin 12-18 sekä lauantaisin. Nainen oli pysäköinyt autonsa aamulla puoli kymmenen jälkeen.

Naisen mukaan Tampereen keskustassa vallitsevat uusien rakennushankkeiden myötä " viidakon lait " . Liikennemerkki on niin epäselvä, ettei siitä tunnu selviävän, vaikuttavatko lisäkilvet toisiinsa vai ylimpänä olevaan pysäköintikieltomerkkiin.

- Ei voi mennä niin, että jokaisen liikennemerkin edessä pitää miettiä, mitä se tarkoittaa. Pysäköinninvalvojat jakavat virhemaksuja mielivaltaisesti, nainen katsoo.

Naisen mukaan päätöksestä voisi vielä valittaa hallinto-oikeuteen, mutta se maksaa 250 euroa. Hän harkitsee silti tekevänsä niin ihan vain periaatteen vuoksi.

Ei yksiselitteistä

Lähteenkadun kieltomerkki aiheuttaa päänvaivaa myös poliisille. Ylikonstaapeli Jouko Kilpi Sisä-Suomen poliisista kertoo, että monen lisäkilven merkit voivat olla hyvin vaikeaselkoisia.

Hän lähtee purkamaan kilpien tarkoitusta ylhäältä alas. Ensimmäisen lisäkilven mukaan pysäköinti on kielletty arkipäivisin kello 8-12. Toisen kilven mukaan pysäköinti on maksullista arkisin kello 12-18 ja lauantaisin kello 8-16.

Kilven mukaan ei ole helppoa sanoa, salliiko B-lupa alueella pysäköinnin aina. Jos kaksi ylimmäistä lisäkilpeä olisivat voimassa aina luvasta huolimatta, ei luvalla tekisi mitään. Kilvissä kerrottujen aikojen ulkopuolella alueelle saa pysäköidä kuka tahansa.

Kilpi arvioi, että ylin lisäkilpi on ehdoton kielto kaikille. B-lupa saattaa vaikuttaa vain keskimmäiseen lisäkilpeen, joten jos nainen olisi pysäköinyt autonsa kello 12:n ja 18:n välillä, ei hänen olisi tarvinnut maksaa pysäköintimaksua eikä hän olisi myöskään saanut virhemaksua.

- Nämä asiat eivät ole yksiselitteisiä, Kilpi kertoo.

Iltalehti ei tavoittanut pysäköinninvalvontaa kommentoimaan liikennemerkkiä.